CELEX: 32022D0706
Language: sl
Date: 2022-05-05 00:00:00
Title: Izvedbeni sklep Komisije (EU) 2022/706 z dne 5. maja 2022 o določitvi pravil za uporabo Sklepa št. 1313/2013/EU Evropskega parlamenta in Sveta glede meril in postopkov za izrekanje priznanja za dolgotrajno predanost in izjemen prispevek k mehanizmu Unije na področju civilne zaščite (notificirano pod dokumentarno številko C(2022) 2884) (Besedilo velja za EGP)

6.5.2022   
               
               
                  SL
               
               
                  Uradni list Evropske unije
               
               
                  L 132/102
               
            
         IZVEDBENI SKLEP KOMISIJE (EU) 2022/706
         z dne 5. maja 2022
         o določitvi pravil za uporabo Sklepa št. 1313/2013/EU Evropskega parlamenta in Sveta glede meril in postopkov za izrekanje priznanja za dolgotrajno predanost in izjemen prispevek k mehanizmu Unije na področju civilne zaščite
         
            
               (notificirano pod dokumentarno številko C(2022) 2884)
            
         
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Sklepa št. 1313/2013/EU Evropskega parlamenta in Sveta z dne 17. decembra 2013 o mehanizmu Unije na področju civilne zaščite (1) in zlasti člena 32(1), točka (hb), Sklepa,
         ob upoštevanju naslednjega:
         
                     (1)
                  
                  
                     Kot izraz priznanja in zasluge za dolgotrajno predanost in izjemen prispevek k mehanizmu Unije na področju civilne zaščite (v nadaljnjem besedilu: mehanizem Unije) Sklep št. 1313/2013/EU določa, da lahko Komisija ustreznim prejemnikom podeli medalje.
                  
               
                     (2)
                  
                  
                     Za podelitev medalj mehanizma Unije bi morala Komisija določiti merila in postopke za izrekanje priznanja za dolgotrajno predanost in izjemen prispevek k mehanizmu Unije.
                  
               
                     (3)
                  
                  
                     Ob upoštevanju medsektorskega pristopa k pomoči, zagotovljene v okviru mehanizma Unije, bi bilo treba medalje mehanizma Unije podeliti državljanom Unije in tretjih držav, vključno z osebjem civilne zaščite, osebjem za obvladovanje nesreč, vojaškim osebjem držav članic in osebjem drugih ustreznih organov ali teles za prispevke k mehanizmu Unije. Medalje mehanizma Unije se lahko podelijo fizičnim osebam ali modulom, vključno z intervencijskimi ekipami, ekipami za tehnično pomoč in podporo ter drugimi odzivnimi zmogljivostmi, registriranimi v skupnem komunikacijskem in informacijskem sistemu za primer nesreč (CECIS).
                  
               
                     (4)
                  
                  
                     Da bi se zajele dejavnosti celotnega cikla obvladovanja nesreč, bi moral materialni obseg za izrekanje priznanja in zasluge za dolgotrajno predanost ter izjemen prispevek k mehanizmu Unije zajemati ukrepe preprečevanja, pripravljenosti in odzivanja.
                  
               
                     (5)
                  
                  
                     V skladu s členom 20a(3) Sklepa št. 1313/2013/EU bi Komisija morala podeljevati dve vrsti medalj mehanizma Unije, in sicer medaljo za dolgotrajno predanost in medaljo za izjemen prispevek. Zato je treba opredeliti merila za upravičenost do posamezne vrste medalje.
                  
               
                     (6)
                  
                  
                     Ker so bile medalje mehanizma Unije uvedene s Sklepom (EU) 2019/420 Evropskega parlamenta in Sveta (2), bi bilo treba obdobje, ki se upošteva za ugotavljanje upravičenosti morebitnih prejemnikov medalj mehanizma Unije, določiti ob upoštevanju datuma sprejetja navedenega mehanizma, tj. 21. marec 2019.
                  
               
                     (7)
                  
                  
                     Komisija in države članice bi morale imeti pravico, da imenujejo morebitne prejemnike. Da bi se ocenili morebitni prejemniki, bi moral vsako tako imenovanje oceniti odbor za podelitev medalj, ki bi ga morali sestavljati predstavniki Komisije. Odbor za podelitev medalj bi se moral sestati, da bi Komisiji predložil priporočila za odločanje o medaljah mehanizma Unije.
                  
               
                     (8)
                  
                  
                     Da bi bili prejemniki ustrezno počaščeni, bi bilo treba medalje v okviru mehanizma Unije podeliti na uradni slovesnosti, kot so evropski forum civilne zaščite ali druge priložnostne uradne slovesnosti.
                  
               
                     (9)
                  
                  
                     Za zagotovitev vključevanja in spodbujanje enakosti bi bilo treba pri odločanju o podelitvi medalj mehanizma Unije upoštevati uravnoteženo zastopanost spolov in geografsko porazdelitev.
                  
               
                     (10)
                  
                  
                     Za zagotovitev preglednosti bi Komisija morala voditi register podeljenih medalj mehanizma Unije.
                  
               
                     (11)
                  
                  
                     Ukrepi, določeni v tem sklepu, so v skladu z mnenjem Odbora za civilno zaščito iz člena 33(1) Sklepa št. 1313/2013/EU –
                  
               SPREJELA NASLEDNJI SKLEP:
         
            Člen 1
            Predmet urejanja
            Ta sklep določa merila in postopke za podelitev medalj mehanizma Unije na področju civilne zaščite (v nadaljnjem besedilu: medalje mehanizma Unije) kot izraz priznanja in zasluge za dolgotrajno predanost ter izjemen prispevek k mehanizmu Unije na področju civilne zaščite (v nadaljnjem besedilu: mehanizem Unije).
         
         
            Člen 2
            Opredelitev pojmov
            V tem sklepu se uporabljajo naslednje opredelitve pojmov:
            
                        (1)
                     
                     
                        „oseba dobrega značaja“ pomeni osebo, ki nima predhodnih kazenskih obsodb;
                     
                  
                        (2)
                     
                     
                        „izjemen pogum“ pomeni izjemno hrabrost ali vzdržljivost, ki presega pričakovanja in je izkazana z dejanjem;
                     
                  
                        (3)
                     
                     
                        „izjemno zaslužno dejanje“ pomeni dosežek na zelo visoki ravni, ki presega običajno.
                     
                  
         
            Člen 3
            Vrste medalj mehanizma Unije
            
               1.   Komisija podeli naslednji vrsti medalj mehanizma Unije:
               
                           (a)
                        
                        
                           medaljo za dolgotrajno predanost;
                        
                     
                           (b)
                        
                        
                           medaljo za izjemen prispevek.
                        
                     
            
               2.   Prejemniki medalj niso upravičeni do nobenih finančnih ugodnosti.
            
            
               3.   Posamezne vrste medalje mehanizma Unije se isti fizični osebi, modulu, intervencijski ekipi, ekipi za tehnično pomoč in podporo ali drugi odzivni zmogljivosti ne podelijo več kot enkrat. Lahko se podelijo posmrtno.
            
         
         
            Člen 4
            Upravičenost
            
               1.   Medalje mehanizma Unije se lahko podelijo naslednjim fizičnim osebam za njihov prispevek k mehanizmu Unije:
               
                           (a)
                        
                        
                           članom osebja civilne zaščite in osebja za obvladovanje nesreč držav članic ali sodelujočih držav v mehanizmu Unije;
                        
                     
                           (b)
                        
                        
                           članom drugih organov, subjektov ali teles, ki prispevajo k ukrepom v okviru mehanizma Unije;
                        
                     
                           (c)
                        
                        
                           državljanom Unije ali tretjih držav.
                        
                     Te fizične osebe so osebe dobrega značaja.
            
            
               2.   Medalje mehanizma Unije se lahko podelijo naslednjim subjektom za njihov prispevek k mehanizmu Unije:
               
                           (a)
                        
                        
                           modulom, vzpostavljenim v skladu s Sklepom št. 1313/2013/EU;
                        
                     
                           (b)
                        
                        
                           intervencijskim ekipam, kot so opredeljene v členu 2(4) Izvedbenega sklepa Komisije 2014/762/EU (3);
                        
                     
                           (c)
                        
                        
                           skupinam za tehnično pomoč in podporo, kot so opredeljene v členu 2(5) Izvedbenega sklepa 2014/762/EU;
                        
                     
                           (d)
                        
                        
                           drugim odzivnim zmogljivostim iz člena 9(4) Sklepa št. 1313/2013/EU.
                        
                     Ti subjekti so registrirani v skupnem komunikacijskem in informacijskem sistemu za primer nesreč (CECIS).
            
            
               3.   Uslužbenci Unije, za katere veljajo Kadrovski predpisi za uradnike Evropske unije in Pogoji za zaposlitev drugih uslužbencev Unije, določeni v Uredbi Sveta (EGS, Euratom, ESPJ) št. 259/68 (4), niso upravičeni do medalj mehanizma Unije.
            
         
         
            Člen 5
            Obdobje upravičenosti
            Obdobje upravičenosti za podelitev medalj mehanizma Unije se začne 21. marca 2019.
         
         
            Člen 6
            Medalja za dolgotrajno predanost
            Medalja mehanizma Unije za dolgotrajno predanost se lahko podeli upravičenim prejemnikom iz člena 4(1) in (2), ki izpolnjujejo enega od naslednjih pogojev:
            
                        (a)
                     
                     
                        vsaj trikrat so bili napoteni v odzivne operacije v okviru mehanizma Unije;
                     
                  
                        (b)
                     
                     
                        izkazali so dolgotrajno poklicno predanost ukrepom za preprečevanje in pripravljenost v okviru mehanizma Unije. Čas, ki so ga zadevni upravičeni prejemniki namenili takim ukrepom, se šteje za priznanje njihove predanosti.
                     
                  
         
            Člen 7
            Medalja za izjemen prispevek
            Medalja mehanizma Unije za izjemen prispevek se lahko podeli upravičenim prejemnikom iz člena 4(1) in (2), ki izpolnjujejo enega od naslednjih pogojev:
            
                        (a)
                     
                     
                        izvršili so izjemno pogumno ali zaslužno dejanje ali dejavnost, ki presega tisto, kar je mogoče razumno pričakovati med odzivno operacijo v okviru mehanizma Unije;
                     
                  
                        (b)
                     
                     
                        z izjemnim zaslužnim dejanjem so prispevali k splošnemu razvoju mehanizma Unije.
                     
                  
         
            Člen 8
            Imenovanje
            
               1.   Komisija in države članice lahko odboru za podelitev medalj predlagajo kandidate za podelitev:
               
                           (a)
                        
                        
                           medalj mehanizma Unije za dolgotrajno predanost na podlagi meril iz člena 6;
                        
                     
                           (b)
                        
                        
                           medalj mehanizma Unije za izjemen prispevek na podlagi meril iz člena 7.
                        
                     
            
               2.   Komisija prek Centra za usklajevanje nujnega odziva redno pregleduje kandidature in poroča odboru za podelitev medalj, ko sta izpolnjeni merili iz člena 6.
            
         
         
            Člen 9
            Odbor za podelitev medalj in odločitev o podelitvi
            
               1.   Ustanovi se odbor za podelitev medalj, ki pregleda kandidature, ki jih predložijo Komisija ali države članice v skladu s členom 8, in Komisiji poda priporočila v zvezi s podelitvijo medalj mehanizma Unije.
            
            
               2.   Odbor za podelitev medalj sestavljajo trije predstavniki Komisije.
            
            
               3.   Komisija skliče odbor za podelitev medalj vsaj en mesec pred organizacijo slovesnosti iz člena 11(1).
               Odbor za podelitev medalj med odločanjem o podelitvi medalj mehanizma Unije upošteva uravnoteženo zastopanost spolov in geografsko porazdelitev.
            
         
         
            Člen 10
            Odvzem podeljenih medalj mehanizma Unije in odrek medaljam
            
               1.   Komisija v primeru kazenske obsodbe ali kakršnega koli dejanja, ki je nepošteno ali bi lahko škodovalo interesom Unije, odvzame vse medalje, podeljene v okviru mehanizma Unije.
            
            
               2.   Prejemniki si pridržujejo pravico, da se odrečejo podeljeni medalji mehanizma Unije.
            
         
         
            Člen 11
            Slovesna podelitev medalj mehanizma Unije
            
               1.   Medalje mehanizma Unije se podelijo na Evropskem forumu civilne zaščite ali, kjer je to primerno, na uradnih priložnostnih slovesnostih.
            
            
               2.   Medalje mehanizma Unije prejemnikom ali njihovim zastopnikom izroči predstavnik Komisije.
            
            
               3.   Če je prejemnik medalje mehanizma Unije modul, intervencijska ekipa, ekipa za tehnično pomoč in podporo ali druga odzivna zmogljivost, se medalja mehanizma Unije preda vodji ekipe ali njegovemu predstavniku, ki jo prejme v imenu zadevnega modula, intervencijske ekipe, ekipe za tehnično pomoč in podporo ali druge odzivne zmogljivosti.
            
         
         
            Člen 12
            Oblikovanje in spletni javni register
            
               1.   Komisija določi obliko in model medalj mehanizma Unije.
            
            
               2.   Komisija vodi spletni javni register prejemnikov medalj mehanizma Unije.
            
         
         
            Člen 13
            Nošenje medalj mehanizma Unije
            Nošenje medalj mehanizma Unije urejajo ustrezni predpisi domače države prejemnika.
         
         
            Člen 14
            Naslovniki
            Ta sklep je naslovljen na države članice.
         
         
            V Bruslju, 5. maja 2022
            
               
                  Za Komisijo
               
               Janez LENARČIČ
               
                  član Komisije
               
            
         
         
            (1)  UL L 347, 20.12.2013, str. 924.
         
            (2)  Sklep (EU) 2019/420 Evropskega parlamenta in Sveta z dne 13. marca 2019 o spremembi Sklepa št. 1313/2013/EU o mehanizmu Unije na področju civilne zaščite (UL L 77I, 20.3.2019, str. 1).
         
            (3)  Izvedbeni sklep Komisije 2014/762/EU z dne 16. oktobra 2014 o določitvi pravil za izvajanje Sklepa št. 1313/2013/EU Evropskega parlamenta in Sveta o mehanizmu Unije na področju civilne zaščite ter razveljavitvi odločb Komisije 2004/277/ES, Euratom, in 2007/606/ES, Euratom (UL L 320, 6.11.2014, str. 1).
         
            (4)  Uredba Sveta (EGS, Euratom, ESPJ) št. 259/68 z dne 29. februarja 1968 o določitvi Kadrovskih predpisov za uradnike in Pogojev za zaposlitev drugih uslužbencev Evropskih skupnosti ter o uvedbi posebnih ukrepov, ki se začasno uporabljajo za uradnike Komisije (UL L 56, 4.3.1968, str. 1).